Document ID: 32013R0990

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 990/2013 ΤΗΣ ΕΠΙΤΡΟΠΉΣ της 15ης Οκτωβρίου 2013 για την τροποποίηση του κανονισμού (ΕΚ) αριθ. 1187/2009 όσον αφορά τις εξαγωγές γάλακτος και γαλακτοκομικών προϊόντων προς τις Ηνωμένες Πολιτείες της Αμερικής και τη Δομινικανή Δημοκρατία Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 161 παράγραφος 3, το άρθρο 170 και το άρθρο 171 παράγραφος 1, σε συνδυασμό με το άρθρο 4, Εκτιμώντας τα ακόλουθα: (1) Στο κεφάλαιο III τμήμα 2 του κανονισμού (ΕΚ) αριθ. 1187/2009 της Επιτροπής (2) ορίζονται διατάξεις όσον αφορά τα πιστοποιητικά εξαγωγής για τα τυριά που πρόκειται να εξαχθούν στις Ηνωμένες Πολιτείες στο πλαίσιο ορισμένων ποσοστώσεων της ΓΣΔΕ. Από την πείρα που αποκτήθηκε σχετικά με ορισμένες από τις εν λόγω ποσοστώσεις διαπιστώνεται ότι, λόγω των συνεχώς εξελισσόμενων συνθηκών της αγοράς, και συγκεκριμένα της μεγάλης αστάθειας των τιμών, της αύξησης του ανταγωνισμού και των αλλαγών στις νομισματικές ισοτιμίες, οι οποίες σημειώνονται κατά το μεγάλο χρονικό διάστημα μεταξύ της περιόδου υποβολής των αιτήσεων πιστοποιητικών εξαγωγής («αιτήσεις πιστοποιητικών») και της στιγμής της πραγματοποίησης των εξαγωγών, οι εξαγωγείς ενδέχεται να μην είναι σε θέση να χρησιμοποιήσουν τα πιστοποιητικά τους και, ως εκ τούτου, να χάσουν τις σχετικές εγγυήσεις. Προκειμένου να μην αποθαρρύνονται οι εξαγωγείς από το να υποβάλλουν αίτηση για τις εν λόγω ποσοστώσεις για τις οποίες το χρονικό διάστημα καθορίζεται σε συμφωνία με τις αρχές των Ηνωμένων Πολιτειών, είναι αναγκαίο να μειωθεί το εφαρμοστέο ποσό της εγγύησης, αρχής γενομένης από το έτος ποσόστωσης 2015. (2) Το άρθρο 22 παράγραφος 3 του κανονισμού (ΕΚ) αριθ. 1187/2009 ορίζει ότι για τις ποσοστώσεις που ανοίγονται από τις Ηνωμένες Πολιτείες οι αιτήσεις πιστοποιητικών υπόκεινται στη σύσταση εγγύησης, σύμφωνα με το άρθρο 9. Το άρθρο 9, που αποτελεί μέρος του κεφαλαίου του κανονισμού (ΕΚ) αριθ. 1187/2009 για τους γενικούς κανόνες, καθορίζει τον μηχανισμό υπολογισμού της εγγύησης για τις εξαγωγές που δεν επωφελούνται από εμπορικές προτιμήσεις τις οποίες χορηγούν τρίτες χώρες. Ως εκ τούτου, με βάση την εμπειρία από τις προτιμησιακές ποσοστώσεις που άνοιξαν οι Ηνωμένες Πολιτείες και με σκοπό να καταστούν πιο ελκυστικές για τους εξαγωγείς, είναι απαραίτητο, επιπλέον της μείωσης του ποσοστού της εγγύησης, να διευκρινιστεί ότι το άρθρο 9 στο σύνολό του δεν θα πρέπει να εφαρμόζεται στις εν λόγω ποσοστώσεις. (3) Το κεφάλαιο III τμήμα 3 του κανονισμού (ΕΚ) αριθ. 1187/2009 ορίζει τις προϋποθέσεις και τη διαδικασία που ισχύουν για τη συμμετοχή εξαγωγέων στην ποσόστωση για το γάλα σε σκόνη που άνοιξε η Δομινικανή Δημοκρατία. Ενώ η ποσόστωση έχει χρησιμοποιηθεί πλήρως από τη θέσπισή της έως το έτος ποσόστωσης 2010/2011, φαίνεται ότι από το έτος ποσόστωσης 2011/2012 οι συνολικές ποσότητες για τις οποίες υποβλήθηκαν αιτήσεις είναι χαμηλότερες από τη διαθέσιμη ποσότητα της ποσόστωσης. (4) Με στόχο τη μέγιστη χρησιμοποίηση της ποσόστωσης κατά τα επόμενα έτη, είναι αναγκαίο να προσαρμοστούν οι κανόνες όσον αφορά την επιλεξιμότητα, τις σχετικές ποσότητες, τις περιόδους υποβολής των αιτήσεων πιστοποιητικών και την εγγύηση. (5) Επιπλέον, προκειμένου να καταστεί η ποσόστωση πιο εύκολα προσιτή στους εξαγωγείς, είναι σκόπιμο να μετριαστούν οι απαιτήσεις σχετικά με τις ελάχιστες ιστορικές εμπορικές δραστηριότητες κατά την υποβολή αίτησης για το μέρος της ποσόστωσης που αναφέρεται στο άρθρο 28 παράγραφος 1 στοιχείο α) του κανονισμού (ΕΚ) αριθ. 1187/2009. (6) Προκειμένου να μεγιστοποιηθεί η χρήση της ποσόστωσης και για λόγους απλούστευσης, θα πρέπει να αυξηθούν στα επίπεδα της ποσότητας της ποσόστωσης οι μέγιστες ποσότητες για τις οποίες μπορεί να κατατίθενται αιτήσεις πιστοποιητικών, σύμφωνα με το άρθρο 28 παράγραφος 2 του κανονισμού (ΕΚ) αριθ. 1187/2009. Η ελάχιστη ποσότητα για την οποία μπορεί να κατατίθενται αιτήσεις πιστοποιητικών πρέπει να καθοριστεί σε 20 τόνους. (7) Το μεγάλο χρονικό διάστημα μεταξύ της περιόδου υποβολής αιτήσεων πιστοποιητικών, που προβλέπεται στο άρθρο 29 του κανονισμού (ΕΚ) αριθ. 1187/2009, και του έτους ποσόστωσης κατά τη διάρκεια του οποίου πραγματοποιούνται οι εξαγωγές, καθώς και η μεγάλη αστάθεια των τιμών στον τομέα των γαλακτοκομικών προϊόντων και ο μεγαλύτερος ανταγωνισμός για το γάλα σε σκόνη στη Δομινικανή Δημοκρατία έχουν αυξήσει τον κίνδυνο να παραμείνουν οι εξαγωγείς με πιστοποιητικά τα οποία δεν χρησιμοποιούνται ή χρησιμοποιούνται εν μέρει μόνο, με αποτέλεσμα την κατάπτωση της σχετικής εγγύησης. Επομένως, είναι σκόπιμο να αναβληθεί η υποβολή αιτήσεων πιστοποιητικού από τον Απρίλιο έως τον Μάιο και να προβλεφθεί μια δεύτερη περίοδος κατανομής. (8) Επιπλέον, η μείωση της εγγύησης που αναφέρεται στο άρθρο 28 παράγραφος 3 θα ενθάρρυνε τους επιχειρηματίες να μην αποφεύγουν να υποβάλλουν αίτηση πιστοποιητικών και είναι, επομένως, σκόπιμο να προβλεφθεί. Είναι επίσης απαραίτητο να διευκρινιστεί ότι το άρθρο 9 δεν θα πρέπει να εφαρμόζεται για την προτιμησιακή ποσόστωση που άνοιξε η Δομινικανή Δημοκρατία, ώστε να καταστεί η εν λόγω ποσόστωση πιο ελκυστική για τους εξαγωγείς. (9) Ως εκ τούτου, ο κανονισμός (ΕΚ) αριθ. 1187/2009 θα πρέπει να τροποποιηθεί αναλόγως. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τροποποίηση του κανονισμού (ΕΚ) αριθ. 1187/2009 Το κεφάλαιο III του κανονισμού (ΕΚ) αριθ. 1187/2009 τροποποιείται ως εξής: 1) Το τμήμα 2 τροποποιείται ως εξής: α) Στο άρθρο 22, η παράγραφος 3 αντικαθίσταται από το ακόλουθο κείμενο: «3. Οι αιτήσεις πιστοποιητικών υπόκεινται στη σύσταση εγγύησης ύψους 3 ευρώ/100 kg.». β) Το άρθρο 26 αντικαθίσταται από το ακόλουθο κείμενο: «Άρθρο 26 Το κεφάλαιο II εφαρμόζεται, εξαιρουμένων των άρθρων 7, 9 και 10.». 2) Το τμήμα 3 αντικαθίσταται από το ακόλουθο κείμενο: «ΤΜΗΜΑ 3 Εξαγωγές προς τη Δομινικανή Δημοκρατία Άρθρο 27 1. Για τις εξαγωγές προς τη Δομινικανή Δημοκρατία γάλακτος σε σκόνη στο πλαίσιο της ποσόστωσης που προβλέπεται στο παράρτημα III προσάρτημα 2 της συμφωνίας οικονομικής εταιρικής σχέσης μεταξύ των κρατών Cariforum, αφενός, και της Ευρωπαϊκής Ένωσης και των κρατών μελών της, αφετέρου, απαιτείται η προσκόμιση στις αρμόδιες αρχές της Δομινικανής Δημοκρατίας επικυρωμένου αντιγράφου του πιστοποιητικού εξαγωγής που εκδίδεται σύμφωνα με το παρόν τμήμα και ενός δεόντως θεωρημένου αντιγράφου της διασάφησης εξαγωγής για κάθε αποστολή. 2. Μπορούν να υποβληθούν αιτήσεις πιστοποιητικών εξαγωγής (“αιτήσεις πιστοποιητικών”) για όλα τα προϊόντα των κωδικών ΣΟ 0402 10, 0402 21 και 0402 29. Τα προϊόντα πρέπει να έχουν παραχθεί εξ ολοκλήρου στην Ευρωπαϊκή Ένωση. Μετά από αίτηση των αρμοδίων αρχών, ο αιτών παρέχει όλα τα συμπληρωματικά δικαιολογητικά που οι αρχές αυτές κρίνουν απαραίτητα για την έκδοση του πιστοποιητικού και αποδέχεται, κατά περίπτωση, κάθε έλεγχο εκ μέρους των αρμοδίων αρχών της λογιστικής του και των συνθηκών παρασκευής των σχετικών προϊόντων. Άρθρο 28 1. Η ποσόστωση που αναφέρεται στο άρθρο 27 παράγραφος 1 ανέρχεται σε 22 400 τόνους ανά δωδεκάμηνη περίοδο που αρχίζει την 1η Ιουλίου. Η ποσόστωση αυτή διαιρείται σε δύο μέρη: α) το πρώτο μέρος, που αντιστοιχεί σε 80 % ή 17 920 τόνους, κατανέμεται μεταξύ των εξαγωγέων της Ένωσης οι οποίοι μπορούν να αποδείξουν ότι έχουν εξαγάγει προϊόντα που αναφέρονται στο άρθρο 27 παράγραφος 2 προς τη Δομινικανή Δημοκρατία κατά τη διάρκεια τριών τουλάχιστον από τα τέσσερα ημερολογιακά έτη προ της περιόδου υποβολής αιτήσεων· β) το δεύτερο μέρος, που αντιστοιχεί σε 20 % ή 4 480 τόνους, κατανέμεται στους αιτούντες, εκτός από αυτούς που αναφέρονται στο στοιχείο α), οι οποίοι μπορούν να αποδείξουν, κατά τη στιγμή υποβολής της αίτησης, ότι έχουν ασκήσει, κατά τους δώδεκα τελευταίους μήνες, δραστηριότητα στις συναλλαγές με τρίτες χώρες σχετικά με τα γαλακτοκομικά προϊόντα του κεφαλαίου 4 της συνδυασμένης ονοματολογίας. Η απόδειξη της εμπορικής δραστηριότητας που αναφέρεται στο πρώτο εδάφιο προσκομίζεται σύμφωνα με το άρθρο 5 δεύτερο εδάφιο του κανονισμού (ΕΚ) αριθ. 1301/2006. 2. Οι αιτήσεις πιστοποιητικών αφορούν τουλάχιστον 20 τόνους και, κατ’ ανώτατο όριο, ανά αιτούντα: α) τις αντίστοιχες ποσότητες που αναφέρονται στην παράγραφο 1 πρώτο εδάφιο στοιχεία α) και β), όσον αφορά την περίοδο υποβολής αιτήσεων πιστοποιητικών που αναφέρεται στο άρθρο 29 πρώτο εδάφιο· β) τη συνολική υπόλοιπη ποσότητα από τα δύο μέρη της ποσόστωσης που αναφέρεται στην παράγραφο 1 πρώτο εδάφιο στοιχεία α) και β), όσον αφορά την περίοδο υποβολής αιτήσεων πιστοποιητικών που αναφέρεται στο άρθρο 29 δεύτερο εδάφιο. Οι αιτήσεις πιστοποιητικών για τη συνολική υπόλοιπη ποσότητα που αναφέρεται στο πρώτο εδάφιο στοιχείο β) μπορούν να υποβληθούν είτε από τους εξαγωγείς που αναφέρονται στην παράγραφο 1 πρώτο εδάφιο στοιχείο α) είτε από τους αιτούντες που αναφέρονται στην παράγραφο 1 πρώτο εδάφιο στοιχείο β). Οι αιτήσεις πιστοποιητικών για ποσότητες που υπερβαίνουν τα ανώτατα όρια τα οποία προβλέπονται στο πρώτο εδάφιο στοιχεία α) και β) απορρίπτονται. 3. Για να είναι παραδεκτή, μπορεί να υποβάλλεται μόνο μία αίτηση πιστοποιητικού ανά περίοδο υποβολής αιτήσεων, που αναφέρεται στο άρθρο 29, και ανά κωδικό προϊόντος της συνδυασμένης ονοματολογίας. Κάθε αιτών καταθέτει όλες τις αιτήσεις πιστοποιητικών συγχρόνως στην αρμόδια αρχή ενός μόνον κράτους μέλους. Οι αιτήσεις πιστοποιητικών είναι παραδεκτές μόνον εφόσον ο αιτών, κατά τη στιγμή της υποβολής των αιτήσεων πιστοποιητικών: α) καταθέτει εγγύηση 3 ευρώ/100 kg· β) για το μέρος που αναφέρεται στην παράγραφο 1 πρώτο εδάφιο στοιχείο α), αναφέρει την ποσότητα προϊόντων που προβλέπονται στο άρθρο 27 παράγραφος 2, την οποία εξήγαγε προς τη Δομινικανή Δημοκρατία κατά τη διάρκεια ενός από τα τέσσερα ημερολογιακά έτη προ της αντίστοιχης περιόδου υποβολής αιτήσεων πιστοποιητικών, που αναφέρεται στο άρθρο 29, και είναι σε θέση να προσκομίσει σχετική απόδειξη, προς ικανοποίηση της αρμόδιας αρχής του ενδιαφερόμενου κράτους μέλους. Για τον σκοπό αυτό, ως εξαγωγέας θεωρείται ο επιχειρηματίας του οποίου το ονοματεπώνυμο αναφέρεται στη σχετική διασάφηση εξαγωγής· γ) για το μέρος που αναφέρεται στην παράγραφο 1 πρώτο εδάφιο στοιχείο β), είναι σε θέση να αποδείξει προς ικανοποίηση της αρμόδιας αρχής του ενδιαφερόμενου κράτους μέλους ότι πληροί τις εκεί προβλεπόμενες προϋποθέσεις. Άρθρο 29 Οι αιτήσεις πιστοποιητικών κατατίθενται από τις 20 έως τις 30 Μαΐου κάθε έτους για τις εξαγωγές κατά τη διάρκεια του έτους ποσόστωσης από 1ης Ιουλίου έως την 30ή Ιουνίου του επόμενου έτους. Εάν, μετά τη λήξη της περιόδου υποβολής αιτήσεων πιστοποιητικών που αναφέρεται στο πρώτο εδάφιο, ορισμένη ποσότητα παραμένει διαθέσιμη, οι αιτήσεις πιστοποιητικών κατατίθενται από την 1η έως τις 10 Νοεμβρίου κάθε έτους για τις εξαγωγές κατά το υπόλοιπο διάστημα του τρέχοντος έτους ποσόστωσης. Άρθρο 30 Οι αιτήσεις πιστοποιητικών και τα πιστοποιητικά περιλαμβάνουν: α) στη θέση 7, την ένδειξη “Δομινικανή Δημοκρατία - DO”· β) στις θέσεις 17 και 18, την ποσότητα την οποία αφορά η αίτηση πιστοποιητικού ή το πιστοποιητικό· γ) στη θέση 20, μία από τις ενδείξεις που παρατίθενται στο παράρτημα III. Τα πιστοποιητικά που εκδίδονται δυνάμει του παρόντος τμήματος συνεπάγονται την υποχρέωση εξαγωγής προς τη Δομινικανή Δημοκρατία. Άρθρο 31 1. Όσον αφορά τις αιτήσεις πιστοποιητικών που αναφέρονται στο άρθρο 29 πρώτο εδάφιο, μέχρι τις 6 Ιουνίου κάθε έτους, τα κράτη μέλη κοινοποιούν στην Επιτροπή, για καθένα από τα δύο μέρη της ποσόστωσης και για κάθε κωδικό προϊόντος της συνδυασμένης ονοματολογίας, τις ποσότητες για τις οποίες υποβλήθηκαν αιτήσεις πιστοποιητικών ή, ανάλογα με την περίπτωση, ενημερώνουν ότι δεν υποβλήθηκαν αιτήσεις. 2. Η Επιτροπή αποφασίζει, το συντομότερο δυνατόν, κατά πόσον είναι δυνατόν να χορηγηθούν πιστοποιητικά για τις ποσότητες για τις οποίες υποβλήθηκαν αιτήσεις και καθορίζει συντελεστές κατανομής για κάθε μέρος της ποσόστωσης. Οι ποσότητες που προκύπτουν με την εφαρμογή του συντελεστή στρογγυλεύονται προς τα κάτω στο πλησιέστερο ακέραιο χιλιόγραμμο. 3. Σε περίπτωση που, για τουλάχιστον ένα από τα δύο μέρη της ποσόστωσης, υποβάλλονται αιτήσεις πιστοποιητικών για ποσότητες μικρότερες από τις ποσότητες που αναφέρονται στο άρθρο 28 παράγραφος 1, η Επιτροπή συμπεριλαμβάνει στην απόφαση που αναφέρεται στην παράγραφο 2 το σύνολο της υπόλοιπης ποσότητας για την οποία μπορούν να υποβληθούν αιτήσεις πιστοποιητικών κατά την περίοδο που αναφέρεται στο άρθρο 29 δεύτερο εδάφιο. Όσον αφορά τις αιτήσεις πιστοποιητικών που αναφέρονται στο άρθρο 29 δεύτερο εδάφιο, μέχρι τις 17 Νοεμβρίου κάθε έτους, τα κράτη μέλη κοινοποιούν στην Επιτροπή, για κάθε κωδικό προϊόντος της συνδυασμένης ονοματολογίας, τις ποσότητες για τις οποίες υποβλήθηκαν αιτήσεις πιστοποιητικών ή, ανάλογα με την περίπτωση, ενημερώνουν ότι δεν υποβλήθηκαν αιτήσεις. Η Επιτροπή αποφασίζει, το συντομότερο δυνατόν, κατά πόσον είναι δυνατόν να χορηγηθούν πιστοποιητικά για τις ποσότητες για τις οποίες υποβλήθηκαν αιτήσεις και καθορίζει τους συντελεστές κατανομής. Οι ποσότητες που προκύπτουν με την εφαρμογή του συντελεστή στρογγυλεύονται προς τα κάτω στο πλησιέστερο ακέραιο χιλιόγραμμο. Εάν οι ποσότητες για τις οποίες υποβλήθηκαν αιτήσεις σύμφωνα με το πρώτο εδάφιο είναι μικρότερες από τη συνολική υπόλοιπη ποσότητα, η Επιτροπή κατανέμει, σύμφωνα με την απόφαση που αναφέρεται στο τρίτο εδάφιο την υπόλοιπη ποσότητα κατ’ αναλογία προς τις αιτούμενες ποσότητες. Οι αιτούντες ενημερώνουν την αρμόδια αρχή αν αποδέχονται τη συμπληρωματική ποσότητα, εντός μιας εβδομάδας από την ημερομηνία δημοσίευσης της απόφασης της Επιτροπής που αναφέρεται στο τρίτο εδάφιο. Η συσταθείσα εγγύηση αυξάνεται αναλόγως. Η αρμόδια αρχή κοινοποιεί στην Επιτροπή, το αργότερο έως τις 31 Δεκεμβρίου, τη συμπληρωματική ποσότητα που έγινε αποδεκτή. 4. Πριν από τις κοινοποιήσεις που αναφέρονται στην παράγραφο 1 και στην παράγραφο 3 δεύτερο εδάφιο, τα κράτη μέλη εξακριβώνουν ότι πληρούνται οι όροι του άρθρου 27 παράγραφος 2 και του άρθρου 28. 5. Εάν με την εφαρμογή του συντελεστή κατανομής προκύπτει ανά αιτούντα ποσότητα μικρότερη από 20 τόνους, οι αιτούντες μπορούν να αποσύρουν τις αιτήσεις πιστοποιητικών τους. Στην περίπτωση αυτή, ενημερώνουν την αρμόδια αρχή εντός τριών εργάσιμων ημερών από τη δημοσίευση των αποφάσεων της Επιτροπής που αναφέρονται στην παράγραφο 2 και στην παράγραφο 3 τρίτο εδάφιο. Η εγγύηση αποδεσμεύεται αμέσως. Εντός δέκα ημερών από τη δημοσίευση της απόφασης, η αρμόδια αρχή κοινοποιεί στην Επιτροπή τις ποσότητες, κατανεμημένες ανά κωδικό προϊόντος της συνδυασμένης ονοματολογίας, για τις οποίες αποσύρθηκαν οι αιτήσεις πιστοποιητικών και για τις οποίες αποδεσμεύθηκε η εγγύηση. Άρθρο 32 1. Τα πιστοποιητικά εξαγωγής εκδίδονται έως τις 30 Ιουνίου και έως τις 31 Δεκεμβρίου, ανάλογα με την περίπτωση, μετά τη δημοσίευση της απόφασης της Επιτροπής που αναφέρεται στο άρθρο 31 παράγραφος 2 και στο άρθρο 31 παράγραφος 3 τρίτο εδάφιο, αντίστοιχα. Τα πιστοποιητικά χορηγούνται μόνο στους επιχειρηματίες των οποίων οι αιτήσεις πιστοποιητικών έχουν ληφθεί υπόψη για τις ποσότητες που κοινοποιήθηκαν από τα κράτη μέλη σύμφωνα με το άρθρο 31 παράγραφος 1 και το άρθρο 31 παράγραφος 3 δεύτερο εδάφιο. Σε περίπτωση που διαπιστωθεί ότι παρασχέθηκαν ανακριβή στοιχεία από έναν επιχειρηματία στον οποίο έχει χορηγηθεί πιστοποιητικό, το πιστοποιητικό ακυρώνεται και η εγγύηση καταπίπτει. 2. Τα πιστοποιητικά εξαγωγής που εκδίδονται σύμφωνα με το παρόν τμήμα ισχύουν από την ημέρα της πραγματικής έκδοσής τους, κατά την έννοια του άρθρου 22 παράγραφος 2 του κανονισμού (ΕΚ) αριθ. 376/2008, μέχρι τις 30 Ιουνίου του έτους ποσόστωσης για το οποίο υποβλήθηκε η αίτηση πιστοποιητικού. Για τους σκοπούς του άρθρου 6 παράγραφος 2, το πιστοποιητικό εξαγωγής ισχύει επίσης για κάθε προϊόν που υπάγεται στους κωδικούς οι οποίοι αναφέρονται στο άρθρο 27 παράγραφος 2 πρώτο εδάφιο. 3. Τα κράτη μέλη κοινοποιούν στην Επιτροπή, πριν από τις 15 Ιουλίου και πριν από τις 15 Ιανουαρίου, ανάλογα με την περίπτωση, τις ποσότητες για τις οποίες εκδόθηκαν πιστοποιητικά, κατανεμημένες ανά κωδικό προϊόντος της συνδυασμένης ονοματολογίας. 4. Η εγγύηση αποδεσμεύεται μόνο σε μία από τις ακόλουθες περιπτώσεις: α) μετά από προσκόμιση της απόδειξης που προβλέπεται στο άρθρο 32 παράγραφος 2 του κανονισμού (ΕΚ) αριθ. 376/2008, η οποία συνοδεύεται από το έγγραφο μεταφοράς που αναφέρεται στο άρθρο 17 παράγραφος 3 του κανονισμού (ΕΚ) αριθ. 612/2009 στο οποίο αναφέρεται ως προορισμός η Δομινικανή Δημοκρατία· β) για τις ποσότητες για τις οποίες υποβλήθηκαν αιτήσεις και για τις οποίες δεν κατέστη δυνατόν να εκδοθεί πιστοποιητικό. Η εγγύηση που αφορά τη μη εξαχθείσα ποσότητα καταπίπτει. 5. Κατά παρέκκλιση από το άρθρο 8 του κανονισμού (ΕΚ) αριθ. 376/2008, τα πιστοποιητικά δεν μπορούν να μεταβιβαστούν. 6. Για καθένα από τα δύο μέρη της ποσόστωσης που αναφέρεται στο άρθρο 28 παράγραφος 1 και σχετικά με την προηγούμενη δωδεκάμηνη περίοδο που αναφέρεται στο άρθρο 28 παράγραφος 1, το αργότερο μέχρι τις 31 Αυγούστου κάθε έτους, τα κράτη μέλη κοινοποιούν στην Επιτροπή, κατανεμημένες ανά κωδικό προϊόντος της συνδυασμένης ονοματολογίας: α) την ποσότητα για την οποία δεν εκδόθηκαν ή ακυρώθηκαν πιστοποιητικά· β) την εξαχθείσα ποσότητα. Άρθρο 33 1. Το κεφάλαιο II εφαρμόζεται, εξαιρουμένων των άρθρων 7, 9 και 10. 2. Οι κοινοποιήσεις προς την Επιτροπή που αναφέρονται στο παρόν κεφάλαιο πραγματοποιούνται σύμφωνα με τον κανονισμό (ΕΚ) αριθ. 792/2009 της Επιτροπής (3). Άρθρο 2 Μεταβατικά μέτρα Όσον αφορά τις εξαγωγές προς τη Δομινικανή Δημοκρατία για το έτος ποσόστωσης 2013/2014, η συνολική υπόλοιπη ποσότητα, που αναφέρεται στο άρθρο 28 παράγραφος 2 πρώτο εδάφιο στοιχείο β) του κανονισμού (ΕΚ) αριθ. 1187/2009, όπως τροποποιείται με το άρθρο 1 σημείο 2 του παρόντος κανονισμού, είναι 9 018 τόνοι. Οι αιτήσεις πιστοποιητικών εξαγωγής σε σχέση με την ποσότητα που αναφέρεται στο πρώτο εδάφιο του παρόντος άρθρου μπορούν να κατατεθούν από την 1η έως τις 10 Νοεμβρίου 2013 σύμφωνα με το κεφάλαιο III τμήμα 3 του κανονισμού (ΕΚ) αριθ. 1187/2009, όπως τροποποιείται με το άρθρο 1 σημείο 2 του παρόντος κανονισμού. Άρθρο 3 Έναρξη ισχύος και εφαρμογή Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Το άρθρο 1 σημείο 1) εφαρμόζεται από το έτος ποσόστωσης 2015. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 15 Οκτωβρίου 2013.

Classification Labels:
986
703
36
2394

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2519
2079
2119
2106
6205
2763
614
5259
3156
7207
1615
2200

EuroVoc IDs (Expanded): 2519
2079
2119
2106
6205
2763
614
5259
3156
7207
1615
2200

Dataset Source: meu

Split: test